Regjeringen vil revolusjonere russetiden: – Har kommet ut av kontroll
Statsminister Jonas Gahr Støre (Ap) sier nok er nok. Det kommer fremtidens russ til å merke. – Klart det er vel unt at ungdommen får feire 13 års skolegang. Vi skal ha forståelse for det og glede oss med russen. Men russefeiringen har kommet ut av kontroll. Den er preget av ekskludering, gruppepress, kommersielle krefter og er belastende for mange unge. Slik skal vi ikke ha det, sier statsministeren til VG. Tirsdag samlet han tre sentrale statsråder, som han har gitt marsjordre for å ordne opp i russetiden. – Nå har jeg gitt et klart oppdrag til mine statsråder: Russetiden slik den har utviklet seg til å bli – skal endres, sier Støre. Konkrete tiltak Her er noen av tiltakene: – Vi unner russen en trygg feiring, men den skal ikke være ekskluderende og ikke basert på kjøpepress, hvor det er store skiller på hvem som har råd til å være med på, sier Støre. – Det er vanskelig å vedta begrensninger av russetiden? – Det er mange krefter i vårt samfunn i dag, som bidrar til dette. Vi kan ikke som politikere bare sitte og se på det og si at sånn er det. Vi skal gjøre noe med det, fastslår Støre. – Det er ikke lett å fatte politiske vedtak mot russen? – Det er viktig at en ny russefeiring forankres lokalt, sier kunnskapsminister, Kari Nessa Nordtun (Ap). Hun viser til arbeidet med å endre russetiden har pågått lenge: Kort tid etter valget i 2021 satte daværende kunnskapsminister Tonje Brenna (Ap) i gang arbeidet. Støres mål – Er målet at fylkeskommunene ender med å enes om at russetiden skal flyttes til etter eksamen? – Det kan ikke vi bare bestemme, men vi har en sterk
oppfordring til fylkeskommunene, som er eiere av de videregående skolene. De må komme sammen om en løsning som er felles for hele landet, sier Støre og legger til: – Det var en gang slik at eksamen kom før russefeiringen. I min tid startet russefeiringen kvelden etter at eksamen var ferdig. Jeg tror vi bør komme tilbake dit, sier han. – Du mener det kan være fornuftig å flytte eksamen til før 17. mai? – Hovedpoenget mitt er at russefeiringen bør komme etter at eksamen er ferdig. Det mest nærliggende da, er at russefeiringen flyttes til etter eksamen. – Vi vurderer hele tiden eksamensmodellen i norsk skole, men vi flytter ikke eksamen på grunn av en fest. Festen bør flyttes til etter eksamen, i god dialog med alle parter, sier kunnskapsministeren. Støre har et tilleggsargument: – Nå begynner russefeiringen for mange i slutten av april. Noen klarer å kombinere lite søvn og mye festing med eksamen, men for veldig mange er det ikke slik. Da får du en dårlig start for det som skal komme etter videregående. Mitt mål er at feiringen fra 2026 skal skje etter eksamen, sier Støre. Nessa Nordtun viser til at det er regler for mange russebusser, og andre russegrupper, hvor elever ikke får være med. – Det er eksempler på at hvis man ikke er fin nok, veier for mye eller ikke fester godt nok, så får du ikke være med. – Hvilke signaler har dialogen med russeorganisasjonene gitt? – De fleste ønsker en mer inkluderende russefeiring og ha en skole som fremmer læring og trivsel. Men vi rokker nok ved de kommersielle kreftene. Støre skyter inn: – Jeg møtte russepresidenten i Kristiansand på lørdag. Han var av den oppfatning at vi må ta grep, fordi han ser ekskluderingen og at det ikke er en slik feiring han ønsket. Kraftfulle grep mot bussene Samferdselsminister Jon-Ivar Nygård (Ap) vurderer en rekke kraftfulle grep for å endre russetiden, blant annet forbud om sidevendte seter og ståplasser i busser som ikke går i rute. – Vi vet at disse bussene er spesielt populære blant russen, men disse kan være farlige i ulykkessituasjoner eller ved kraftig bremsing, sier Nygård. – Skal dere stanse dansegulv og disco i bussene? – De mest populære bussene er de gamle ombygde. Det er regulative grep for å forhindre at de blir brukt til russebusser, vi ser på. – Dere foreslår kraftige grep som aldri tidligere har vært vurdert? – Det er riktig, men vi må hele tiden se på regelverksutvikling. Rullende diskotek er verdt å se på ut ifra et trafikksikkerhetsperspektiv. – Syv prosent unge menn stemte Ap sist. Dere risikerer at den prosentandelen ikke blir veldig mye høyere? – Unge menn er fornuftige. Det kan være at de som skal bli russ akkurat nå, ikke ser på dette som en høydare. Men det er nok en del som ser tilbake på russetiden sin og reflekterer over om det de gjorde var innertier.   Barne- og familieminister Kjersti Toppe (Sp) sier at hun har hatt flere møter med ungdommer og ungdomsråd som gir tydelig beskjed om at russen blir utsatt for stort kommersielt press. – Det gjelder aggressiv markedsføring fra russeselskap og det gjelder omfattende økonomiske avtaler om russebil. De unge er under 18 år når de begynner å planlegge russetiden: Barn har særskilt vern i markedsføringsloven. Det må de næringsdrivende rette seg etter. 
Statsminister Jonas Gahr Støre vil endre russefeiringen for å hindre gruppepress, ekskludering og belastning for unge. Russetiden kan bli flyttet til etter eksamen fra 2026. Samferdselsdepartementet vurderer forbud av sidevendte seter og ståplasser i russebusser.